lunedì 2 aprile 2012
Vergogne! Sbregade la bandiere del Friûl di Bepi Agostinis. Cui isal stât?
COSTITUZIONE ITALIANA
Art. 3
Tutti i cittadini hanno pari dignità sociale e sono eguali davanti alla legge, senza distinzione di sesso, di razza, di lingua, di religione, di opinioni politiche, di condizioni personali e sociali.
Art. 6
La Repubblica tutela con apposite norme le minoranze linguistiche.
-------------
VERGOGNE !
Sbregade la bandiere del Friûl
di Bepi Agostinis!
(…) Cuant che o stevi par cjapâle su, mi soi acuart che e jere dute ingrumade, “strani o ài pensât” nol jere cuissà ce aiaron, le cjapi sù par metile sui blecs di "velcro" su la aste, cuant che o viôt che e je sbregade tal sen orizontâl, un colp tal cûr, o soi stât cence peraule e fer par cualchi moment. Al è clâr un nazionalist "viliac", parcè che un che al fâs cence vê il coragjo de so azion, al è pôc di viliac. Parcè lu aial fat? (…)
------------
LETARE DI DENUNCIE DI BEPI AGOSTINIS
Cuntun grant marum o vuei contâ chel che mi è capitât domenie 11 di març.
O jeri lât sù a S. Marie dal Gruagn in Comun di Moruç , par jessi dongje insieme a altris furlans. ae femine di Riedo Pup, pe celebrazion de messe in ocasion dai dîs agns de muart dal so om.
Come che o fâs in ciertis ocasion o vevi puartât la bandiere dal Friûl che le met fûr, come par solit, te maniere di un labar, par vie che metude cussì, la acuile si la viôt simpri, e parsore o vevi fat une scrite a pro di Pup: "Juste ricuardâ l'om, ma ancje il so amôr pe lenghe, un sintiment che al varès di travanânus ducj".
Viodût che insieme al ricuart di Pup si ricuardave, in chê dì, i 40 agns de fondazion dal grup alpins di Dalnì, o ài metût la mê bandiere su la puarte sierade a çampe de puarte centrâl, li che no dave fastidi al corteu dai alpins che a jentravin in glesie.
Par dî la veretât e jere la uniche bandiere furlane.
Finît messe o soi vignût fûr par cjapâ su la bandiere e metimi viers il cjampanili, par no dâ fastidi ai alpins che a lavin di che altre bande.
Cuant che o stevi par cjapâle su, mi soi acuart che e jere dute ingrumade, “strani o ài pensât” nol jere cuissà ce aiaron, le cjapi sù par metile sui blecs di "velcro" su la aste, cuant che o viôt che e je sbregade tal sen orizontâl, un colp tal cûr, o soi stât cence peraule e fer par cualchi moment. Al è clâr un nazionalist "viliac", parcè che un che al fâs cence vê il coragjo de so azion, al è pôc di viliac. Parcè lu aial fat? No me cjapi cui alpins, ancje parcè che l'alpin al è un simbul une vore fuart dal nestri Friûl, e si sintin une vore furlans, di fat la lenghe furlane e je la lôr lenghe cuant che si cjatin. Ma come in dutis lis fameis, magari infiltrât, la piore nere e salte simpri fûr.
O al è un nazionalist oltranzist, forsit si è impensât dai scrits di Riedo, che nol jere tant morbit, sedi cu lis servitûts militârs e sedi cui sorestants dal esercit, o se invezit lu à fat pal discors de grande Patrie Italie, alore al è un puar diaul che nol sa ce che al vûl dî Patrie. Lu dîs par talian par jessi clâr :
" Patrie: territorio e popolo che vi risiede, unito da una lingua e dall'uniformità di cultura e tradizioni."
Par nô furlans il Friûl al à dutis chestis cualitâts, par chest al è la "Nestre Patrie", e no piçule come che spes si sint a dî, e je Patrie e vonde dome che o vivin e o fasin part de Patrie Italie.
Il "grant" e "piçul" al è dut relatîf, ce ise la Italie in confront a dut il mont, une piçule part, ma par nô e je grande pe sô storie pe sô culture, pes sôs tradizions, duncje la difindin cuintri chei che a fevelin mal di jê, e cussì nô furlans o difindin ancje il Friûl cu la stesse passion, parcè che lis lidrîs che a sùpin tal passât, nus dan la fuarce par lâ incuintri al avignî, simpri libars di pandi il nestri amôr e la nestre passion pal nestri Friûl.
Visaitsi une robe; come cuant che al è vignût il President Napolitano a Udin, su la stesse bandiere o vevi scrit parsore: "nô o sin un popul fin che o varìn la nestre lenghe", duncje, fin che si sintarà fevelâ furlan o varìn la nestre Patrie.
Furlans bisugne tignî dûr, e soredut come che al à dite Bons. Corgnali, durant la predicje, o vin bisugne che a nassin fruts furlans. Ancje in France che a veve il stes problem agns indaûr , e àn fat des leçs che àn ribaltade la cuestion. Cuissà che i nestris sorestants no imparin alc ancje dal forest.
Bepi Agostinis
-------------
La lettera di denuncia di Bepi Agostinis è stata pubblicata sul settimanale “La Vita Cattolica” e sul quotidiano “Il Messaggero Veneto”.
Pubblicato da Comitât pe Autonomie e pal Rilanç dal Friûl a 13:22
Etichette: Bepi Agostinis, La Patrie dal Friûl
Iscriviti a: Commenti sul post (Atom)
ita_Latn fur_Latn ita_Latn pol_Latn ita_Latn pol_Latn ita_Latn unk ita_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn unk ita_Latn fur_Latn fur_Latn fur_Latn